Anggen Pemineh Rikala Ngamolihang Informasi - BASAbaliWiki\nAnggen Pemineh Rikala Ngamolihang Informasi\nCokorda Istri Anom Febrianti\nBecik pisan niki, jeeg mantap\nNapi sane kawedar ring tulisan puniki kesayuwaktianyane becik pisann pinaka edukasi ring iraga sareng sami, manumadi dados manusa iraga kabekelin antuk tri pramana, silih tunggil ipun mewasta idep utawi pikiran utawi pemineh sane tam kadruenang antuk sarwa prani sane tiosan, duaning punika ngiring iraga sareng sareng nyelehin, minehin lan nenten setata percaya rikala molihang berita utawi orti sane ten sida kabuktyang kepatutanyane, lan dumogi sangkaning tulisan puniki prasida ngugah kayun krama istri sareng samii pinaka benteng utama rikala ngelawan berita berita hoax\nSemeton sami.. ingetang yening iraga polih informasi sampunang langsung percaya miwah nyebarang informasine punika, alih dumun informasi sane patut wawu iraga dados share informasine apang tusing iraga nyebarang disinformasi🙏\nOm Swastyastu, dumogi rahayu sareng sami. Ring jaman sane mangkin, jaman serba instan, teknologi nyansan maju, jaman serba digital, punika mawinan iraga dangan ngamolihang informasi tur dangan nyobyahang informasi. Puniki taler sane mawinan disinformasi makeh kapanggihin. Ri kala iraga manggihin informasi utawi orti ring sosial media, iraga patut disiplin ring sajeroning pamineh mangda iraga sida nureksa informasi utawi fenomena-fenomena sane kapanggih ring media sosial. Tedun manumadi dados jadma pinaka rariptaan sane utama duaning iraga madue sane kabaos Tri Pramana, inggih punika Sabda, Bayu, lan Idep. Saking Idep puniki iraga prasida nureksa sane encen informasi sane patut, sane jakti, lan sane encen informasi sane kaon tur guyu. Utamanyane iraga dados krama istri sampun seyogyanyane nenten wantah nyarengin rasa utawi hati ri kala manggihin orti ring media sosial. Disinformasi puniki sering pisan kakeniang duaning orti sane pateh raris kasobyahang terus utawi berulang-ulang, ngawinang istri-istri sane ngawacen sampun biasa lan menganggap orti punika patut tur jakti. Ring para krama istri sareng sami, ngiring anggen pamineh wiweka rikala manggihin orti orti ring media sosial. Sepatutnyane selehin dumun sadurung nyobyahang orti inucap mangda iraga nenten sareng nyobyahang berita hoax.


miwah uleman sane wangiang titiang miwah para sameton sane tresna sihin titiang.\nRing pagubugan sarahina, titiang muah Ida dane majanten kapatut satata siaga nganggen busana. Yening wenten anak anom utawi sampun lingsir nenten mebusana ring margine janten pacang katarka wong edan utawi anak buduh. Tegesnyane nenten wenten anake pacang juari nenten mabusana angan akidik ring kahuripannyane. Sangkaning mabusana sane manut anake pacang makanten becik, agung, ayu miwah ajeg. Mabusana taler sane mawinan iraga pacang selamet saking terak matanaina, utawi pacang selamet saking iusan angine sane sida ngawinang sungkan. Dadusnyane ageng pisan jatin ipun kawigunan busanane ring kahuripan druesa sarahina. Sakewanten yening wenten anak mabusana nenten nganutin tata linggih, majanten taler pacang ngwetuang salit arsa utaawi ngawinang nenten seneng ngatonang. Bilih-bilih indik busana adat Baline\nRing Indonesia, dwaning panegara druene kawangun antuk makudang-kudang pulau sane ageng miwah alit saha madue makudang-kudang suku busana adat Jawi, busana adat Sunda, busana adat Sasak, busana adat Bugis miwah sane lianan.\nRring Bali taler kadi asapunika, krana adat Baline sampun ketah pisan setata Susrusa maparilaksana ngrajegang budaya Baline. Busana sane lumrah kanggen rikala nyanggra pakaryan dinas. Janten pacang mabinayan ring busana kalaning nglaksanayang pakaryan adat miwah agama. Umpami rikala pacang nglaksanayang upacara Dewa Yadnya patut nganggen busana pamuspan, marupa wastra, kampuh, kuwaca miwah destar antuk sane lanang, raris wastra, kebaya, anteng, saha mapusungan ring anak istri.\nBusana-busana punika sajaba wastra, lumrah nyane mawarna sarwa putih utawi kuning. Sakewanten rikalaning nyarengin indik upacara pita yadnya utawi pengabenan, miwah pawiwahan kangkat nganggen busana payas madya utawi agung.\nAnake sami pinaka pangayah utawi rikala ngayah. Sadereng unteng upacarane, lumrah krama baline mabusana adat madia. Sane lanang mawastra, maambed, miwah madestar batik, raris sane istri nganggen taler busana adat madia saha setata mapusungan.\nIda-dane sinamian sane wangiang titiang.\nYening dados tunas titiang, ri sajeroning sareng nitenin ngrajegang budaya Baline, ngiring pada yatnain sareng-sareng mangda iraga sareng sami prasida mabusana sane setata manut ring napi sane kaucap patut nganutin tata krama adat miwah agama druwene mawinan sangkaning mabusana. Sane manut punika sayang rajeg budaya Baline. Dumogi sangkaning pasuecan Ida Sang Hyang Widhi Wasa mawinan setata ajeg budaya. Pinaka ngamolihang kahuripan, pariwisata sane agung pinaka dasar ngamolihang pangupajiwa.\nInggih kadi asapunika, titiang prasida maatur-atur ring galahe sane becik puniki, dumogi wenten pikenohnyane. Makakirang langkung atur titiang, lugrayang titiang ngaturang geng rena pangampura. Pinaka pamuput atur lugrayang titiang ngaturang parama santi.


Toko Buku Hindu dan Buku Spiritual: Buku : Gaguritan Savasana\nBuku : Gaguritan Savasana\n14,5 x 20,5 cm 20400.00\nPenulis : I Ketut Sudenia\nSangkaning paswecan Ida Sang Hyang Widhi Wasa, sareng sami sida mikolihang kerahajengan, kandugi prasida raris titiang muputang gaguritan utawi Sekar-Alit sane mamurda “SAVASANA” Margi nuju Kasubagian.\nPidaging nawegang titiang riantuk prasangga purun ngunggahang pemargin kahuripane puniki nuju sunya lan kelepasan riantuk kadi metungkas kapikanten sajeroning kahuripan sekala sane nyujur kasukan jagaditane. Nanging tatuwek manah titiang wantah nabdabang kahuripane puniki mangda meparilaksana becik anggen bekel ke niskala nuju swarga lan Nirwana, Mejalaran sesana sane becik sida ngamolihang kadegdegan ngarepang suka-duka ring jagate, selantur ipun taler muponin kerahajengan ring niskala risampune seda. Saking pangeresep lan tatuweke puniki raris pekayune sida jangkep ngayunin pariindikan sekala lan niskala (rikanjekan kantun hurip miwah risampune mantuk nuju sunyu-Loka) Pengaptin titiang dumogi gaguritan puniki wenten pikenoh ipun anggen bekel nuju Niskala, sanistane anggen bekel nuju ngerauhin sang sane katiben lampus utawi seda.\nMejanten sampun nenten paripurna kawentenan gaguritan puniki, mahawinan titiang nunas gung pangampura, turmaning mangde ledang sang meraga wibuhing sastra ngicening pewarah sajeroning nyangkepang pustaka alit puniki.\nInggih kadi punika purwakaning atur, kirang langkung antuk titiang mangda ledang Ida-dane saha sameton sareng sami ngampurayang.\nDiposting oleh Ketut Adi Candra di 09.27


UDHR - Bali\nUniversal Declaration of Human Rights - Bali\n1. Saluiring janma sane katuntut sangkaning katarka maparisolah ngelanggar hukum durung dados kasengguh salah, sadurung kabuktiang kasalahanipun manut hukum olih pengadilan, tur ring pengadilan inucap polih jaminan sane kasaratang nindihan raga.\n2. Nenten wenten janma sane dados kasalahang kadalih melaksana ngelanggar hukum sangkaning pelaksana utawi kalengahan sane nenten marupa pelanggaran hukum manut undang-undang nasional wiadin internasional, ritatkala saparisolah punika kalaksanayang. Taler nenten kapatutang niwakang danda sane lebih abot saking danda sane sepatutipun katiwakang ritatkala pelanggaran hukum punika kalaksanayang.\n1. Saluiring janma maduwe hak kabebasan malaksana (sane patut) tur magenah ring wawidangan swang-swang negara.\n2. Saluiring janma maduwe hak melancaran ring swang-swang negara, makta padruwenipun, tur mewali malih ring panegara duwene.\n1. Saluiring janma maduwe hak ngaruruh tur ngerasanin suaka (pengayoman) saking negara seosan jagi kaanggen ngayomin deweknyane saking katut buri.\n2. Hak punika nenten kedadosang kaangge marep ring sungketa tutburi sane sumeken medal sangkaning saparisolah sane kaon, sane tan wenten paiketan ring politik, utawi sangkaning saparisolah sane piwal ring tujuan miwah dasar Perserikatan Bangsa-Bangsa.\n1. Saluiring janma maduwe hak kewarganegaraan (kewangsaan).\n2. Saluiring janma nenten dados sakama-kama kabancut kewarganegaraanipun (kewangsanipun) wiadin maduwe hak ngentosin kewarganegaraan (kewangsaan).\n1. Lanang lan istri sane sampun daha-truna, tanpa kawatesin kewangsaanipun, kewarganegaraanipun wiadin agama, maduwe hak makurenan utawi mawiwaha tur ngewangun kulawarga. Ipun maduwe hak sane pateh ring sapari indik pawiwahan, ring sajeroning makurenan, wiadin ritatkala palas makurenan.\n2. Pawiwahan wantah dados kalaksanayang yaning calon penganten pada saling lulut asih.\n3. Kulawarga inggih punika paiketan sangkaning titah ring sajeroning pagubugan, tur maduwe hak polih pengayoman saking pagubugan wiadin negara.\n1. Saluiring janma maduwe hak maderbe artha, ndiri (newek) wiadin sareng-sareng janma lianan.\n2. Saluiring janma nenten dados kerampas padruwenannyane sakita karep.\n1. Saluiring janma maduwe hak kebebasan mapupul lan ngewangun sekha tanpa ngangge kekerasan.\n2. Saluiring janma nenten dados kapaksa mangda ngiring nyarengin sekha.\n1. Saluiring janma maduwe hak nyarengin ngemargiang pemerintahan negarannyane secara langsung utawi malarapan wakil-wakil sane kapilih secara bebas.\n2. Saluiring janma sami-sami pateh maduwe hak kabisekayang utawi kalinggihang dados prajuru ring sajeroning ngemargiang pemerintahan negarannyane.\n3. Pakayunan para janma musti kadadosang pinaka dasar kewenangan pemerintah; pakayun puniki musti kasinahang marupa pemilihan umum sane kamargiang sangkaning manah lascarya tur nirmala, malarapan hak pilih tur dudonan sane pateh, malarapan pemungutan suara sane singid utawi ngangge tata cara seosan sane nyamin kebebesan nguwehin suara.\n1. Saluiring janma maduwe hak ring pekaryan, maduwe hak kabebasan milih pakaryan, maduwe hak ring tata cara ngelaksanayang pekaryan sane adil miwah ngewetuang aget lan maduwe hak pangayoman sumangdane tan kicalan pangupajiwa.\n2. Saluiring janma, tanpa pabinayan, maduwe hak ring pangupahan sane pateh ring pakaryan sane pateh.\n3. Saluiring janma sane makarya maduwe hak ring pangupahan sane adil tur ngewetuang aget sane nyamin kahidupan sane dahat mapikenoh ring padewekan wiadin kulawargannyane, pingkalih yaning wantah perlu kewewehin antuk pengayoman sosial sane siosan.\n4. Saluiring janma maduwe hak ngewangun tur ngeranjing ring paguyuban utawi sekha buruh sane jagi ngayomin saluir pabuatannyane.\n1. Saluiring janma maduwe hak ring taraf hidup sane cukup, mangda sida nemu kerahayuan lan kesejahteraan padewekan wiadin kulawarganipun, taler hak ring pangan, paumahan, pangupapira kerahajengan pingkalih pelayanan sosial sane kabuatang, tur maduwe hak ring jaminan ritatkala nganggur/magang, sungkan, cacad, balu, sampun lingsir, utawi kehanan siosan sane mekhawinan kekirangan pangupajiwa.\n2. Ibu lan anak-anak maduwe hak polih pangupapira wiadin wantuan sane dahat istimewa. Saluiring anak alit sane embas saking pawiwahan wiadin babinjat, musti polih pengayoman sosial tanpa pabinayan.\n1. Saluiring janma maduwe hak polih pendidikan. Pendidikan punika musti gratis, paling nenten ring tingkat sekolah rendah wiadin pendidikan dasar. Pendidikan rendah musti kewajibang (nenten dados tan kelaksanayang). Pendidikan teknik lan jurusan sane sampun ketah mangda kabukak ring saluiring janma, taler pendidikan tinggi mangda prasida keranjingang olih para janmane sami nganutin tata cara sane pateh medasar antuk kepatutan.\n2. Pendidikan punika musti matatujon ngewerdiang angga sarira tur mangda prasida ngajiang hak azasi manusia wiadin kebebasan-kebebasan. Pendidikan punika mangda prasida ngewetuang saling pengertian, mulatsarira, tur pasawitran ring saluiring wangsane sami, paguyuban ras pingkalih agama, tur musti ngemajuang pemargin Perserikatan Bangsa-Bangsa ring sajeroning ngupapira perdamaian.\n3. Irerama utawi guru rupaka maduwe hak sane mautama ring sajeroning milih saluiring pendidikan sane pacang katiwakang ring okan-okannyane.\n1. Saluiring janma maduwe hak nyarengin ring sajeroning kehidupan kebudayaan, ngerasayang kaluihan kesenian, lan sareng ngerasayang kemajuan tur namtamin pakenoh ilmu pengetahuan.\n2. Saluiring janma maduwe hak pangayoman marep ring keuntungan moril wiadin material, sane kamoling antuk hasil karya ilmiah, kesusastraan wiadian kesenian sane prasida kaortayang.\n1. Saluiring janma sami maduwe swadarma marep ring pagubugan ring dija ugi ipun prasida ngewerdiang kepribadianipun malarapan antuk kabebasan sane banget pisan.\n2. Ring sajeroning ngelaksanayang hak-hak lan kebebasan-kebebasanipun, swang-swang manusa musti nganutin wates-wates sane kapagehang olih undang-undang sane matatujon nyamin pangangken wiadin ngewangiang hak-hak lan kebebasan-kebebasan manusa seosan, lan ring pakraman nganutin tata cara sane adil ngenenin kesusilaan, ketreptian miwah kejagaditaan jagat sajeroning sane demokratis.\n3. Hak-hak lan kebebesan-kebebasan puniki ring sajeroning pelaksanaanipun nenten dados matungkasan ring tatujon lan prinsip-prinsip Perserikatan Bangsa-Bangsa.


Dharma Wacana – Siwa Ratri – …blog nak belog…\nJanuary 30, 2014 by I Wayan Adi Sudiatmika\nDharma Wacana – Siwa Ratri\nRarahinan Siwa Ratri, wantah rarahinan sane pangrawuhnyane awarsa apisan, inggih punika nemonin panglong ping 14, Sasih Kepitu, Caturdasi Kresnapaksa Maghamasa, sane kaloktah kabaos Prawaning Tilem Kepitu.\nParindikan puniki, malarapan antuk satua Lubdhaka, sane wenten ring Kakawin Siwaratrikalpa, sane kekawi olih sira Mpu Tanakung, duk pamekas masa Majapahit. Ring Bali Kekawin Siwaratrikalpa punika seringan kabaos Kekawin Lubdhaka, santukan dagingnyane pamekas wantah satua sang Lubdhaka. Sang Lubdhaka sering kabaos sang Nisada, Sambara utawi Pulinda.\nSang Lubdhaka wantah mageginan dados juru boros, sane hidupnyane papa, tur ipun mapomahan ring pagunungan, kasarengin antuk pianak somah ipunne. Sarahina geginanipun wantah maboros, kangge pangupajiwan kulawarganipun.Ri kanjekan panglong ping 14 sasih kepitu, sang Lubdhaka maboros katengahing alas, matetujon morosin sato (sattwa), makadi : macan, celeng alasan, gajah miwah badak. Ring sajeroning pajalanipune katah nglangkungin padusunan, pangasraman, kakantenang akeh Pura-Pura miwah Sanggah Kabuyutan sane sampun rusak, sane katinggalin olih pengemponnyane.\nSasampunne doh ring tengahing alas, nenten wenten beburon sane kapanggihipun, mamanah mawali, galahe sampun peteng. Punika duaning sang Lubdhaka mamanah nginep ring tengahing alas. Raris ipun nyujur danu, sane ring sampingnyane wenten wit bila.\nYening pules beten, ajerih manahipun pacang kabaksa antuk buron. Raris ipun menek ring witing bila, irika ipun masayuban ring carang wit bilane. Metu manahipun ajerih, yening prade ipun pules ring carang bilane, ajerih ipun ulung, tan urung kabaksa baan i buron. Metu manahipun, angge ngicalang kiapnyane, ipun magadang (jagra), sambilangipun ngepik-ngepik don bila, saka siki, tur kaulungang ring danune sane sampun wenten Lingga tan pajamuga.\nAsapunika parindikan ipune ring alase sapetenge punika, maduluran monabrata miwah upawasa kantos rahina semengannyane.\nRi sampun ngedas lemah raris ipun tuun, tur makinkin mulih, nanging pocol tan magagapan ring pianak somah ipunne.\nYen sampun akudang rahina suwennyane, I Lubdhaka keni kageringan, sayan-sayan rahat, tan prasida kaubadin, raris ipun padem. Watangipun sampun puput kaprateka kabenang, nanging atmanipune sane kabingungan ring akasane, tan uning ring margi sane pacang katuju.\nAtman sang Lubdhaka sane paling, raris kajuk olih Kingkarabala, sakeng titah Sanghyang Yama, tur kapungsang-pangsing, kalebok, kategul, santukan karmanipune sane tan manut, duke wenten ring mretyapada. Duaning punika raris kacingak olih Ida Sanghyang Siwa, raris katitahang watek Ganabalane, mangdane ngrebut atman sang Lubdhaka, tur kabakta ka Siwaloka.\nPunika mawinan wenten siat ageng pantaraning Kingkarabala lawan watek Ganabalane. Gelising satwa kalah watek Kingkarane, atman sang Lubdhaka kaunggahang ring keretane, nyujur Kahyangan ring Siwaloka. Irika Lubdhaka polih genah becik, kaheman olih Sanghyang Siwa, sangkaning kautaman brata Siwaratri.\nSangkaning asapunika, nenten prasida katerima olih Sanghyang Yama, mapan sang Lubdhaka, wantah juru boros, himsakarma, pakaryan sane leteh tan manut Dharma. Indike punika kaicen pawarah olih Sanghyang Siwa, mapan sang Lubdhaka, maraga anak suci, prasida nglaksanayang brataning Siwaratri, ri nuju panglong ping 14, sasih Kepitu, sangkaning punika patut atman sang Lubdhaka, masikian ring linggih idane.\nMungguing malarapan saking satuane punika, sinah madaging kasuksman sane mabuat tur singid pisan, sane patut karuruh sareng sami.\nKekawin Lubdhaka / Siwaratrikalpa, kekawi olih Mpu Tanakung, sirake Mpu Tanakung punika ? Sapasirake sane dados juru boros ? napi sang Lubdhaka ? Napike Ida Mpu Tanakung ? Sane kaborosin wantah beburon (sarwa sattwa). Napike sane sinengguh beburon punika ? Beburon punika hidupnyane ring tengahing alas. Lambang napike beburon sane wenten ring tengahing alas ?\nSapunika taler sang Lubdhaka ri sampun wenten ring tengahing alas, nenten polih beburon, kapetengan, tur menek ring wit bilane, nglantur angge nyalimurang kiap metik-metik don bila, kantos ngedas lemah. Napike punika nenten wenten kasukman ipun ?\nRi kala ring tengahing alas sang Lubdhaka, nenten nunas tur ipun magadang apeteng lemah. Napi wenten kasuksmanne punika ?\nSasampunne sang Lubdhaka padem, atman ipunne polih kadanda olih Kingkarabala, malarapan antuk karman ipune sakantunne maurip. Sapunika taler ri sampun watek Ganane polih ngrebutin atman sang Lubdhaka, tur kabakta ka Siwaloka, polih genah ring swarga, malarapan antuk brataning Siwaratri. Napike kasuksmanne punika ?\nInggih para pamedek sareng sami, sane mustikayang titiang.\nSane ngawi Siwaratrikalpa Kekawin, wantah Mpu Tanakung, sane kangge dasar ring sajeroning kawentenan Rarahinan Siwaratri. Mpu Tanakung, wantah sang maraga suci, santukan mabhiseka Mpu. Tanakung manawi bhiseka sane madruwe kasuksman. Tanakung tegesnyane sang sane tan kaiket antuk tresna sih, indriya miwah sakaluirnyane. Kadadosan ipun Mpu Tanakung, ida sang maraga suci, sane kahalem olih jagate, duaning sampun prasida ngeret smara utawi indriya, punika duaning prasida masikian ring Sanghyang Siwa, pinaka sangkan paraning dumadi.\nSane mangkin sane dados pitaken, napike sang Lubdhaka sayuwakti pinaka juru boros, napike ida Mpu Tanakung nganggehang raga sakadi juru boros ? Sane kaborosin wantah beburon sane mageng ring tengahing alas. Napike beburon sane ageng punika, sapunika taler napike alas punika ?\nNgiring mawali malih ring satuane ring ajeng, sang Lubdhaka kabaos sang madewek papa; papa nenten pateh ring dosa; papane punika wantah kasengsaran. Sangkaning kapapan, kapetengan (awidya) utawi kasengsaran pacang prasida mikolihang dosa. Duaning asapunika Mpu Tanakung, nenten maosang Lubdhaka punika anak dosa, sakewanten anak papa. Kangge mucehang kapapaanne punika, Sanghyang Siwa micayang piteges, wantah pawarah-pawarah idane patut katinutin, pingajeng ngamargiang Brata Siwaratri. ….wratam guhyam wratanam uttamottaman.\nLubdhaka sane papa punika, satata hidupnyane wantah maboros, kangge pangupajiwa pianak somahipune. Napike iraga puniki nenten juru boros ring jagate, morosin pabuat hidup, ngaruruh Dharma, Artha, Kama miwah Moksa, sane ngranjing ring Catur Purusartha. Ngruruh kadegdegan kayun, ngruruh artha brana, ngruruh ngamargiang smara (kama) miwah ngruruh nyujur sane kabaos moksa.\nManut satuane ring ajeng, sang Lubdhaka ngruruh beburon sane ageng, makadi : macan, gajah, waraha maka miwah badak. Prasidake sang Lubdhaka mikolihang beburon punika, wantah masarana antuk panah kewanten. Nentenke beburon punika madruwe kasuksman utawi piteges sane siosan ? Wenten maosang beburon punika martos sattwa, sane mawit saking kruna sat = sari, kapatutan; twa = madruwe. Sattwa mapiteges sang sane madruwe kapatutan, sang sane satata ngulati kapatutan, sang sane maraga patut. Sane maraga patut wantah Ida Sanghyang Widhi. Wenten taler maosang buronne sane mageng punika wantah pinaka rajan buron. Ring tattwa agama Hindu rajan buron kasengguh Ida Sanghyang Pasupati (pasu = buron, pati = raja). Sanghyang Pasupati wantah Ida Sanghyang Widhi. Kadadosan ipun sang sane kaburu wantah Ida Sanghyang Widhi, mangdane prasida masikian, kawastanin Moksa.\nKasuksman alas, alase punika wantah genah aneka wit kayu, wenten kayu sane gede, cenik, sane mokoh, sane berag, taler genah watek beburon, ngrereh tetedan. Punika wantah kasuksman kauripan ring jagate, sane wenten makudang-kudang jadma sane madruwe pikayunan mabinayan, tetujon sane masiosan, waluya sakadi alas sane bet, nenten kauningan kawentenan wit kayune. Manawita sang Lubdhaka, sane setata papa, tur mageginan dados juru boros, wantah pralambang makadi Mpu Tanakung, sane nyaihang anggan ida setata papa, sakewanten setata ngruruh kapatutan, nampekang raga ring Ida Sanghyang Widhi (Siwa), mangdane prasida masikian ring wit (moksa). Setata nampekang raga wantah punika sane kabaos yoga, kadadosannyane Mpu Tanakung maraga Yogiswara. Wantah sang maraga Yogiswara, sane prasida mucehang sahananing kapapan makamiwah karmawasana.\n“Sakwehning papa nika sang yogiswara, lawan ikang wasana kabeh, ya tika tinunwan de bhatara ring siwagni, ri huwusnya hilang ikang karmawasana, tan molah alanggeng samadhi nira, tan molah bhatara ri sira yan mangkana, ya ta matangnyan cintamani sira, asing saka harep nira teka, sakahyunira dadi, ndah wyaktinya kapanggih kastaiswaryan de nira”.\nPawarah Sanghyang Siwa, parindikan Brata Siwaratri, angge mucehang sahananing papa :\n“Sapapa niki nasa de niking atanghi manuju Siwaratri kottama, sapapa nika sirna de ni phala ning brata winuwusakenku tan salah”\nInggih ida dane pamedek sareng sami, ring Kekawin Ramayana, wenten kabaos :\nGuha peteng tang mada moha kasmala, maladi yolanya mageng maha wisa, wisata sang weruh ri kanang jurang kali, kalinganing sastra suluh nika prabha.\n(Yening upamiang angga sarirane puniki, waluya guwok sane peteng, pinaka genah mada, nyapa kadi aku, moha, manah sane biapara, kasmala, manah sane sane letuh. Punika sami waluya lelipi sane mageng tur maupas sane mranen. Sakewanten sang sane sampun waged ngeret punika sami, mawetu degdeg pikayunanyane, yadiastun wenten ring sajeroning kasengsaran. Duaning punika sami prasida pacang kapanggih, wantah pawarah sastra, angge sesuluh ring sajeroning kauripan)\nInggih asapunika rihin atur jagra winungun titiang, dumogi wenten pikenohnyane.\nSumber : Drs. I Nyoman Sukada\nThis entry was posted in Budaya and tagged artha, catur purusartha, caturdasi, dharma, dharma wacana, himsakarma, juru boros, kakawin, kama, kingkarabala, kresnapaksa, lingga, Lubdaka, lubdhaka, maghamasa, majapahit, moksa, monobrata, mpu tanakung, nisada, nyoman sukada, pasupati, prawaning tilem kapitu, pulinda, sambara, sanghyang siwa, sanghyang yama, sari, sasih kapitu, siwa ratri, siwaratrikalpa, upawasa, wit bila. Bookmark the permalink.\n← Siwaratri – Momen Introspeksi Diri\nCatur Marga/Catur Marga Yoga – 1 →\n2 thoughts on “Dharma Wacana – Siwa Ratri”\nBlog Semangat Hindu | January 30, 2014 at 8:14 am\nSelamat merayakan hari Raya Siwaratri – link sudah terpasang pada blog Semangat Hindu, suksma\nI Wayan Adi Sudiatmika | January 30, 2014 at 8:31 am\nRahajeng Rahinan Siwaratri mewali…


PANGELING-ELING 11 BAN - “Astiti baktija ring Ida Sang - Bible Search\nPANGELING-ELING 10 PANGELING-ELING 12\nIndik kagungan Ida Sang Hyang Widi Wasa\n1“Astiti baktija ring Ida Sang Hyang Widi Wasa, Widin semetone tur tinutinja setata sakancan pidabdab Idane. 2Sane mangkin elingangja paindikan sane sampun plajahin semeton, ngeniang indik Ida Sang Hyang Widi Wasa, malantaran pangalaman semetone ngiring Ida. Semeton ngraga sane sampun madue pangalaman punika boyaja oka-okan semetone. Semeton sampun ngaksi kagungan Ida Sang Hyang Widi Wasa, kakuasaan miwah kakuatan Idane, 3miwah katawahan-katawahan sane sampun margiang Ida. Semeton sampun ngaksi paindikan sane sampun laksanayang Ida marep ring prabune ring Mesir, makamiwah sawewidangan panegaran idane. 4Semeton sampun ngaksi kadi asapunika indik Ida Sang Hyang Widi Wasa nyirnayang wadua balan Mesire makasami, makamiwah kuda lan kretannyane, malantaran Ida ngelemang ipun ring Segara Gelagah, ritatkala ipun ngepung semeton. 5Semeton uning indik sane kakardi antuk Ida Sang Hyang Widi Wasa pabuat semeton ring tegal melakange, sadurunge semeton rauh iriki. 6Parasemeton janten eling ring paindikan sane laksanayang Ida marep ring Dane Datan miwah Abiram, oka-okan Dane Eliab, saking suku Ruben. Ring ajeng parasemetone sareng sami, pretiwine raris engkag raris sang kalih kuluh, sasarengan ring kulawargan danene, kemah, panjak, makamiwah ingon-ingonnyane makasami. 7Sujatinipun semeton ngraga sane sampun nyingak sakancan katawahan, sane sampun kalaksanayang antuk Ida Sang Hyang Widi Wasa.”\nMerta-merta ring Tanah Prajanjian\n8“Tinutinja sakancan pidabdab sane rauhang tiang ring semeton ring rahinane puniki, mangdane semeton mrasidayang nglintangin tukade punika, tumuli ngaug jagate sane ungsi semeton punika. 9Samaliha semeton jaga nutugang tuuh ring jagate sane gemuh landuh, sane sampun kajanjiang antuk Ida Sang Hyang Widi Wasa, jaga kapaicayang ring paraleluur semetone miwah ring parakaturunan danene. 10Jagat sane jaga aug semeton punika, nenten pisan pateh ring jagat Mesire, genah semetone sane ipidan. Ring Mesir, yening semeton nyambeh bibit, semeton patut matuyuhin raga buat metengin pategalane, 11nanging tanah sane jaga ungsi semeton punika inggih punika tanah pagunungan miwah lebak sane nadah sabeh. 12Ida Sang Hyang Widi Wasa, Widin semetone, tansah miara tanahe punika, samaliha Ida setata macingak ring tanahe punika.\n13Duaning punika, tinutinja pituduh-pituduhe sane aturang tiang ring semeton ring rahinane puniki. Astiti baktija ring Ida Sang Hyang Widi Wasa, Widin semetone tur ngaulaja ring Ida antuk panelas pakayunan semetone. 14Yening semeton nglaksanayang indike punika rikala masanipun Ida pacang nurunang sabeh pabuat tanah semetone, inggih punika rikalaning kerta masa miwah masan gegedon, mangdane semeton prasida mupu gandum, anggur miwah minyak saitun, 15makamiwah padang pabuat ingon-ingon semetone. Semeton jaga molih saananing pangan kinum sane buatang semeton. 16Sampunangja semeton manggayang ragan semetone kagoda kantos lempas saking ayun Ida Sang Hyang Widi Wasa, sarwi nyungsung miwah ngaula ring widi sane lianan. 17Yening semeton mamurug titah Idane, Ida Sang Hyang Widi Wasa jaga menggah ring semeton. Ida pacang ngandeg sabehe, tur tanah semetone pacang tuh latuh, kantos tetanduran semetone nenten mupu. Samalihipun semeton pacang gelis seda irika, yadiastun tanahe sane paicayang Ida ring semeton punika tanah sane gemuh.\n18Elingang tur luihangja pituduh-pituduhe puniki. Tekekang negul ring tangan semetone, miwah tulis ring gidat semetone, makadados painget. 19Urukang pituduhe punika ring oka-okan semetone. Rembugang pituduhe punika rikalaning semeton nuju jumah, miwah rikalaning semeton malelungan yadian rikalaning semeton nuju mararian miwah rikalaning semeton nuju makarya. 20Suratang pituduhe punika ring duur obag-obagan jelanan semetone, miwah ring gapuran kotan semetone. 21Irika semeton miwah oka-okan semetone pacang nutugang tuuh ring tanah sane sampun kajanjian antuk Ida Sang Hyang Widi Wasa, Widin semetone, ring paraleluur semetone. Semeton jaga magenah ring tanahe punika sakantun wenten akasa miwah pretiwi.\n22Tinutinja saking satia tuu, saananing pituduhe sane sampun aturang tiang ring semeton. Astiti baktija ring Ida Sang Hyang Widi Wasa, Widin semetone, tur laksanayangja sakancan pituduh Idane, tur satia tuuja pamantuka ring Ida. 23Irika Ida jaga ngulah sawatek bangsane punika saking ajeng parasemeton, tur semeton jaga ngaug jagat derben bangsa-bangsane sane agengan miwah kuatan ring semeton. 24Sakancan tanah sane entap semeton punika pacang dados druen semetone. Sane jaga maug dados wewidangan semetone, inggih punika ngawit saking tegal melakange bedelod kantos rauh ring Pagunungan Libanon sane baler, miwah saking Tukad Eprat sane bedangin kantos rauh ring sisin Segara Tengahe bedauh. 25Kijaja semeton lunga ring jagate punika, Ida Sang Hyang Widi Wasa, Widin semetone, jaga ngawinang jadmane irika ajerih ring semeton, miwah tan wenten sane nyidayang nawengin semeton, sakadi sane sampun janjiang Ida.\n26Ring rahinane puniki semeton aturin tiang milih merta wiadin temah. 27Parasemeton jaga kamertanin yening semeton ninutin pituduh-pituduh Ida Sang Hyang Widi Wasa, Widin semetone, sane aturang tiang ring semeton ring rahinane puniki. 28Nanging semeton jaga keni temah, yening semeton nenten satinut ring pituduh-pituduhe puniki, tur lempas saking ayun Ida Sang Hyang Widi Wasa, saha nyungsung widi sane lianan, sane riin nenten naenin sungsung semeton. 29Yening Ida Sang Hyang Widi Wasa sampun nantan semeton ngranjing ka tanah sane ungsi tur jaga aug semeton punika, semeton patut ngucapang merta saking duur Gunung Gerisime, miwah temah saking duur Gunung Ebale. 30(Gununge makakalih punika wenten ring dauh Tukad Yordane, ring wewidangan wong Kanaane, sane magenah ring Lebak Yordane. Gununge makakalih punika marep kauh, nenten doh saking taru-taru tarbantine ring More, sane nampek ring kota Gilgal.) 31Tan malih asue semeton jaga nglintangin Tukad Yordane, saha jaga ngaug jagat sane kapaicayang ring semeton antuk Ida Sang Hyang Widi Wasa, Widin semetone. Yening semeton sampun ngaug tur jenek alungguh irika, 32semeton patut satia tuu ninutin sakancan pidabdabe sane aturang tiang ring semeton ring rahinane puniki.”


PURWAKANING DADI 34 BAN - Sedek rahina anu, Dane Dina - Bible Search\nPURWAKANING DADI 33 PURWAKANING DADI 35\nPURWAKANING DADI 34\nDane Dina miwah Ida Sikem\n1Sedek rahina anu, Dane Dina okan Dane Yakub miwah Dane Lea sane istri malancaran ninjoin makudang-kudang anak istri ring jagate punika. 2Duk punika dane tumuli kacingakin antuk Ida Sikem, putran Sang Prabu Hemor, wong Hewi sane madeg ratu ring jagate irika. Dane Dina tumuli kaplegandang tur kajak matemu semara. 3Ida Sikem ngaksi mungguing Dane Dina punika kalintang ayu, punika duaning ida kasemaran ring daane punika. Ida tresna ring daane punika tumuli daane punika kalemesin. 4Punika duaning Ida Sikem raris matur ring Ida Hemor, ajin idane: “Padikangja titiang daane puniki, buat jaga anggen titiang somah.”\n5Kacrita Dane Yakub sampun mireng, mungguing Ida Sikem sampun mlegandang Dane Dina. Nanging duk punika oka-okan danene sedekan ring tegalane ngangonang ingon-ingon danene. Punika duaning Dane Yakub, nyepel paindikane punika ring kayun, kantos oka-okan danene pada budal saking pategalane. 6Ida Hemor ajin Ida Sikem raris ngrauhin Dane Yakub buat jaga mabebaosan ring dane. 7Duk punika oka-okan Dane Yakub sampun pada budal saking tegale. Sasampun dane pada mireng indik semeton danene sane istri punika, dane sareng sami pada merang ring kayun, tur kalintang duka, santukan Ida Sikem sampun nganistayang wong Israel, malantaran ida mlegandang tur matemu semara ring okan Dane Yakub. 8Ida Sang Prabu Hemor raris mabaos ring Dane Yakub, sapuniki: “Pianak tiange Sikem kalintang tresna kasemaran ring okan ragane. Pinunas tiange, mangda ragane ngledangang ugi okan ragane punika, buat jaga dados timpal pianak tiange. 9Ngiring iraga ngardi prajanjian, mangdane paradaan ragane prasida kambil antuk truna-trunan tiange, kadi asapunika taler paradaan tiange prasida kambil antuk truna-trunan ragane. 10Ledangang kayun ragane malinggih iriki sareng tiang ring jagat tiange puniki. Durusangja malinggih ring genah sane senengin ragane tur rarisang ngulati pangupa jiwa iriki saha bebas, saha muponin arta brana.”\n11Ida Sikem raris mabaos ring aji miwah semeton-semeton Dane Dina sapuniki: “Durusangja pasuecan ragane ring tiang, tur tiang jaga ngaturang napija sane arsayang ragane saking tiang. 12Yadiastu amunapija ragane ngarsayang basan pupur, tiang jaga ngaturang sane arsayang ragane punika, sakewanten paicayangja daane punika jaga dados timpal tiange.”\n13Oka-okan Dane Yakub raris nyaurin Ida Sikem miwah ajin idane Sang Prabu Hemor antuk pangindrajala, santukan Ida Sikem sampun aor ring Dane Dina, arin danene. 14Sapuniki atur danene ring sang kalih: “Titiang nenten mrasidayang nglilayang adin titiange kambil antuk anak lanang sane nenten masunat. Santukan indike punika tan patut pabuat titiang. 15Titiang wau mrasidayang nagingin pakayunan iratune, yening palungguh iratu mrasidayang nagingin pidabdabe puniki sane dagingipun pisan mangda palungguh iratu sareng sami pateh sakadi titiang, inggih punika: asing-asing anak lanang sane wenten ring pantaran palungguh iratune mangda kasunat. 16Yen sampun kadi asapunika, wau titiang mrasidayang ngaturang paradaan titiange ring iratu, miwah titiang ngambil paradaa druene. Samaliha titiang jaga jenek magenah ring jagat iratune, tur iraga jaga dados bangsa asiki. 17Nanging yening iratu nenten nglinguang atur titiange, tur iratu nenten masunat, nyaman titiange punika jaga ambil titiang, tur titiang jaga makaon saking iriki.”\n18Sang Prabu Hemor miwah Ida Sikem, putran idane, raris saadung ring atur Dane Yakub miwah okan danene punika. 19Ida Sikem tan pasangke buat nglaksanayang indike punika, santukan ida kalintang kasemaran ring okan Dane Yakub, samaliha ida punika dados anak sane pinih kajiang ring pantaran kulawargan idane.\n20Ida Sang Prabu Hemor miwah Ida Sikem putran idane, raris lunga ka genahe paum ring gapuran kotane. Irika sang kalih mabaos ring wong kotane sapuniki: 21“Anake ento makejang nyak makanti teken iraga. Depangja ia nongos di gumine ene muah bebas ngalih pangupa jiwa, sawireh gumine ene enu linggah pabuat ia. Iraga dadi nyuang paradaannyane anggon kurenan, tur iraga dadi maang paradaan iragane buat anggona kurenan. 22Anake ento adung nongos dini ngajak iraga, kanti iraga dadi bangsa abesik. Sakewala ada pangidihne, nah ento: asing-asing anak muani di pantaran iragane patut kasunat, patuh buka anake ento. 23Ingon-ingon, arta brana muah pagelahannyane ento makejang lakar dadi gelah iraga. Sakewala depang malu iraga ngisinin pangidihne, apanga ia tetep nongos di gumin iragane.” 24Sawatek anake sane rauh paum ring gapuran kotane punika, makasami sairing ring pangandikan Ida Sang Prabu Hemor miwah Ida Sikem, putran idane. Duaning punika sakancan anake lanang ring kotane punika makasami kasunat.\n25Ring rahina sane kaping tiganipun, rikala wong kotane sedeng banget mataanan, raris rauh okan Dane Yakub sareng kekalih, inggih punika: Dane Simeon miwah Dane Lewi, rakan Dane Dina. Sang kalih ngaud pedang raris ngamuk tur mademang sawatek anake lanang ring kotane punika, samaliha tan ajerih ring sapasira jua. 26Ida Sang Prabu Hemor miwah Ida Sikem, putran idane, taler kasedayang antuk sang kalih. Irika sang kalih raris ngambil Dane Dina saking purin Ida Sikem tumuli makaon. 27Wusan punika oka-okan Dane Yakub sane lianan raris rauh ngrampas branan jadmane sane sampun padem, miwah majejarah ring kotane punika, santukan arin danene sampun kajelekang. 28Kambing, biri-biri miwah banteng-bantengnyane, keledae miwah sakancan sane wenten ring kota miwah sane wenten ring jaban kotane makasami kabrarut. 29Sakancan kasugihannyane, pianak miwah somahnyane makasami kajarah miwah katawan. Kadi asapunika taler sawatek sane wenten ring umah-umahnyane makasami kambil.\n30Dane Yakub raris ngandika ring Dane Simeon miwah Dane Lewi, sapuniki: “Cening suba ngawinang bapa keweh, ane jani sinah wong Kanaan, wong Perise muah sawatek jlemane ane ada di gumine ene pada brangti teken bapa. Bapa tusing amunapa ngelah roang. Yen ia maseka nglawan bapa, sinah bapa kalah, tur iraga ajak makejang lakar sirna.”\n31Nanging atur sang kalih: “Tiang nenten lila yen adin tiange kadadosang sundel.”


Film Julia Roberts Ngardiang Sesambat Pulau Tresnasih\nPewarta : 19 November 2009 20:22 WIB\nDenpasar (Antara Bali) - Pemargin pengambilan gambar film "Eat, Pray, Love" (EPL) sane kebintangin utawi kasarengin olih Julia Roberts, prasida ngardiang sesambat utawi julukan Bali pinaka Pulau Tresnasih (cinta).\n"Kawentenan puniki patut kasuksmayang pisan, santukan kawentenan bintang film Hollywood inucap, prasida ngardiang Bali panika 'Island of Love' majeng ring jagat Baline, sane majanten sepisan pacang prasida nyangga indike sajeroning ngetahang utawi meromosiang jagat druene," kadi asapunika kebaosang antuk Gubernur Bali Made Mangku Pastika ring Denpasar daweg saniscarane.\n"Island of Love" kebaos panika sesambat anyar, santukan Bali sederengnyane sampun mekatah madrue sesambat, pantaranipun Pulau Dewata, Pulau Kahyangan, miwah Pulau Seribu Pura.\n"Julukan anyar panika Pulau Tresnasih, pacang langsung ngicenin pangsara majeng pretakjana, munggung jagat Baline piniki wantah jagat sane tentrem-trepi. Inggih punika sane madrue kasukseman tresna-sih keonengan," baos Mangku Pastika.\nDane taler mahbayang indik sapari indik sajeroning ngaryanin film punika, mungguing ngeninin "eat" utawi sane mapaiketan rin pesta-pesta utawi mayun-mayunan sampun kamargiang ring New York miwah Italia. "Pray" utawi sane mapaiketan ring doa (pangacep), kamargiang ring India, miwah "love"-nyane ring Bali.\nGubernur ngaptiang kawentenan dukungan tanpa samodaya sane wetu sangkaning pidabdab pengambilan gambar film EPL puniki pacang prasida sayan ngardi sapamilet parajanane sami, pacang ngardi Bali Mandara.\nPidadab pengambilan gambar film EPL ring Bali sane kamargiang selami asasih langkung lan wau kasawatarayang puput tanggal 15 November warsane puniki, sampung kamargiang ring makudang genah, mekadi, ring Pasar Seni Ubud, Padang-padang, Ungasan, Pelabuhan Benoa.(*)


Mageret Pandan Ring Tengenan | bliyanbelog\nBrowse » Home » Mageret Pandan Ring Tengenan » Wisata » Mageret Pandan Ring Tengenan\nKram Desa Tengenan madrue awig-awigsane sampun katerima turun-temurun saking riin. Awig-awig punika rauh mangkin kamargiang sane makawinan adate irika kantun manggeh. Wewangunan paumahan pakantenan ipun pateh, inggih punika majajar saking kaler ngelodang, sapunika taler ageng wewangunanne neten ja banget masiosan. Menawi sami sampun wenten patoka-patokan ipun wiadin ukuran-ukuran ipun. kawentean ipun makacihna, gotong-royong wiadin tulung tinulung kantun manggeh tur kantun rumaket pisan ring pakayunan krama Desa Tengenan.\nSaking makudang-kudang upacara sane kamargiang ring Tengenan, wenten sane pinih nudut manah inggih punika upacara makere-kere utawi mageret pandan utawi siat pandan. Upcara sane kamargiang ring sasih kalima punika maka perangan saking upacara "Sasih Sambah", upacara sane pinih agengan sajeroning upacar-upacara sane kamargiang irika.\nGenah ngamargiang upacara makere-kere punika ring arepan Bale Patemu, inggih punika bale suci druen sekaa trunane, tur kamargiang utamanipun olih para trunane. Sawatara jam kalih sorene akeh sampun anake makumpul jagi nonton pamargin upacara perang-perangan atawa saling landeg antuk pandan punika. Sinambi ngigel sakadi igel papencakan sang pacang mapadu arep sane tan kadadosang makuwaca punika saling tampekin tur saling ebet. Tangan tengawannyane ngambel pandan madui tajep, tangan kiwanyane ngambel tamiang anggen nepis gegebug mesehe. Sasampunesaling lanteg, saling gebug lan silih tepis, yan prade wenten sane keni kageret antuk pandan, sane makta sanjata iwawu, raris sang ngamucukin upacara inucap melasang tur ngrarianang.\nUpacara mageret pandan inucap taler katonton olih para sekaa daa, tur suwennyane sawetara wenten tigang jam. Sapunikaakidik parindikan upacara makere-kere ring Desa Tenganan. Siosan ring upacara adat sakadi atur i wawu, Desa Tenganan taler kakasubang sangkaning tetenunan gringsingnyane.\nRauh mangkin kantun makeh para sarjanane sane kadaut kayune pacang ngewentenang panyelehan parindikan adat, agama miwah sane siosan ring Tenganan. Sioa ring para turise, kapungkur makeh pisan sane ngerauhin Desa Tenganan Pagringsingan inucap.(*bb/bdy)\nKaposting olih bliyanbelog ring 8:30 AM


2 Raja-raja 1 (BALI)\n1Sasampune punika Ida Sang Prabu Akab, prabune ring Israel seda, panegara Moabe raris brontak nglawan Israel.\n2Risedek rahina anu, Ida Sang Prabu Ahasia, prabune ring Israel runtuh saking loteng purin idane ring Samaria, tur ida kanin banget pisan. Duaning asapunika ida raris ngutus utusan praya mataken ring Dewa Baal-Sebub, dewan bangsa Pilistine ring kota Ekron. Pakayunan idane, mangda sinah, napike ida jaga nyidayang waras punapi nenten.\n3Nanging satunggaling malaekat Ida Sang Hyang Widi Wasa raris mrentahang Dane Elia, nabine ring Tisbe, mangda dane matemu ring utusan-utusan Ida Sang Prabu Ahasia sarwi mataken asapuniki: “Apa kranane jerone matakon teken Dewa Baal-Sebub dewan wong Ekrone? Apake tusing ada Widi di tanah Israel?\n4Kema aturang teken ida sang prabu mungguing Ida Sang Hyang Widi Wasa ngandika kene: ‘Kita tusing lakar dadi seger uli tatun kitane ento. Kita lakar mati.’” Dane Elia raris ngamargiang titah Ida Sang Hyang Widi Wasa,\n5mawinan utusan-utusan Ida Sang Prabu Ahasia raris mawali tangkil ring ida. Ida sang prabu raris mataken sapuniki: “Apa krana cai malipetan?”\n6Aturipune sapuniki: “Titiang kacunduk ring satunggaling anak sane ngenken titiang mangda titiang mawali budal. Anake punika ngenken titiang ngaturang piuning ring iratu mungguing Ida Sang Hyang Widi Wasa ngandika ring palungguh iratu sapuniki: ‘Apa awanane kita ngutus utusan buat matakon teken Dewa Baal-Sebub, dewan wong Ekrone? Apake kaden kita mungguing di tanah Israel tusing ada Widi? Kita tusing lakar seger uli tatun kitane ento. Kita lakar mati.’”\n7Pangandikan ida sang prabu sapuniki: “Kenken goban anake ento?”\n8Atur parautusane sapuniki: “Anake punika mapangangge sane malakar antuk kulit sato, tur sabuknyane taler antuk blulang.” Pasaur idane sapuniki: “Beh pasti ia Nabi Elia.”\n9Ida sang prabu raris ngutus sinalih tunggiling prakanggen idane, kairing antuk pangiring sareng seket diri, mangda kapanggih ring Dane Elia. Utusane punika raris kapanggih ring Nabi Elia. Rikala punika Dane Elia sedekan malinggih ring pucak bukite. Atur sang utusan: “Singgih guru parekan Ida Sang Hyang Widi Wasa, puniki wenten pangandikan ida sang prabu mangda guru tedun saking bukite.”\n10Pasaur dane Nabi Elia sapuniki: “Yening tiang ene kaulan Ida Sang Hyang Widi Wasa, ane jani madak apang ada api tuun uli langite tur ngeseng jerone muah anake ane ngiring jerone!” Tan dumade jeg wenten geni saking ambarane ngeseng utusane punika miwah sakancan pangiring danene.\n11Sang prabu raris ngutus prakangge sane siosan, kairing antuk pangiring sareng seket diri. Dane raris munggah ka bukite saha matur ring Nabi Elia sapuniki: “Singgih guru parekan Ida Sang Hyang Widi Wasa, guru kapangandikayang mangda digelis tedun antuk ida sang prabu!”\n12Pasaur Nabi Elia: “Yan tuah tiang ene parekan Ida Sang Hyang Widi Wasa, madak apang ada api tuun uli langite tur ngeseng jerone muah pangiring-pangiring jerone.” Tan dumade genin Ida Sang Hyang Widi Wasa jeg tedun ngeseng utusane punika miwah pangiring danene makasami.\n13Malih ida sang prabu ngutus satunggaling prakanggen idane kairing antuk pangiring sareng seket diri. Dane raris munggah ka bukite tur sumuyud ring ajeng Nabi Elia sarwi matur pinunas asapuniki: “Inggih guru parekan Ida Sang Hyang Widi Wasa, welasinja titiang miwah jadmane sane sareng-sareng ring titiang puniki. Titiang nunas urip.\n14Prakangge kalih sane dumunan ring titiang miwah pangiring-pangiringnyane sampun kageseng antuk geni sane saking langite. Nanging sane mangkin titiang banget mapinunas, welasinja titiang!”\n15Malaekat Ida Sang Hyang Widi Wasa tumuli ngandika ring Nabi Elia asapuniki: “Nah kemaja tuun bareng-bareng ajak ia, edaja takut.” Dane Elia raris lunga nyarengin utusane punika misadia jaga tangkil ring ida sang prabu.\n16Atur Nabi Elia ring ida sang prabu asapuniki: “Sapuniki sabdan Ida Sang Hyang Widi Wasa: ‘Sawireh kita ngutus utusan-utusan kitane buat matenung teken Dewa Baal-Sebub, dewa ane di Ekron, mirib buka tusing ada Widi ane sedeng tunasin kita di Israel, ento awanane kita tusing lakar seger. Kita lakar mati!’”\n17Ida Sang Prabu Ahasia seda sakadi pangandikan Ida Sang Hyang Widi Wasa sane karauhang antuk Nabi Elia. Ida Sang Prabu Ahasia nenten madue putra, duaning punika Ida Yoram semeton idane raris ngentosin ida dados sang prabu. Ida Yoram dados prabu rikala Ida Sang Prabu Yoram putran Ida Sang Prabu Yosapat, prabune ring Yehuda, sampun nyeneng ratu kalih warsa suenipun.\n18Saananing pakardin Ida Sang Prabu Ahasia sakantune jumeneng prabu wenten kasuratang ring Cakepan Babad Pararatun Israele.


Matius 27 (BALI)\n1Pasemengan pisan parapangageng pandita miwah parapanglingsir bangsa Yahudine sami pada igum ngardi rencana, buat nyedayang Ida Hyang Yesus.\n2Tangan Ida Hyang Yesus raris kaante, tumuli katurang ka ajeng Dane Pilatus, sane dados gubernur kerajaan Roma irika.\n3Rikala Dane Yudas sane alpaka ring Ida Hyang Yesus manggihin, mungguing Ida sampun katiwakin danda pati, dane raris nyelsel raga. Jinah perak sane tigang dasa punika raris kawaliang ring parapangageng panditane miwah parapanglingsir bangsa Yahudine,\n4kadulurin atur sapuniki: “Titiang sampun ngardi dosa, santukan titiang sampun alpaka ring Anak sane tan padosa kantos Ida kadanda pati.” Nanging pangandikan danene asapuniki: “Paundukane ento tiang tusing milu tau, ento urusan ragane.”\n5Jinahe punika raris entungang dane ka tengah genah pamuspane, tumuli dane makaon ngantung raga.\n6Irika pangageng panditane ngambil jinah punika sarwi ngandika: “Pipise ene tusing dadi adukang ajaka pipis aturane di Perhyangan Agung, sawireh ene pipis pamelin angkihan.”\n7Sasampune kawentenang sangkepan, raris wenten parareman, mungguing jinahe punika jaga katumbasang tanah. Tanah sane katumbas punika tanah tukang payuk. Punika katumbas jaga kanggen seman tamiu.\n8Punika awinanipun, rauh mangkin genahe punika kasambat: “Tanah silur angkihan”.\n9Malantaran punika madaging pisan sabda sane kawedarang antuk Nabi Yeremia sapuniki: “Anake ento laut nuduk pipis perake telung dasa keteng ento, nah ento pangaji ane suba katetepang buat anak aukud di pantaran bangsa Israele.\n10Pipise ento tumuli anggona meli tanah tukang payuke buka pangandikan Ida Sang Panembahan teken tiang.”\n11Ida Hyang Yesus raris katangkilang ring ajeng Gubernur Pilatus. Gubernur Pilatus raris mataken ring Ida Hyang Yesus, sapuniki: “Punapike Ragane puniki Ratun bangsa Yahudine?” Pasaur Ida Hyang Yesus: “Ragane ngraga sane maosang sapunika.”\n12Nanging ngeniang indik dedalihan parapangageng panditane miwah parapanglingsir bangsa Yahudine Ida tan pisan kayun nyaurin.\n13Raris Gubernur Pilatus ngandika: “Punapike Ragane nenten mireng dedalihan anake sareng akeh puniki?”\n14Nanging Ida taler tan kayun masaur angan akecap kantos sang gubernur rumasa angob.\n15Sabilang Rerainan Paskah sampun biasa sang gubernur mebasang narapidana adiri, sane katunas antuk rakyate.\n16Daweg punika ring pangkenge irika wenten narapidana sane kasub jaatipune, mawasta Yesus Barabas.\n17Rikala rakyate sami sampun pada mapunduh irika Gubernur Pilatus raris mataken ring rakyate sapuniki: “Nyen ane pilih ragane, ane patut bebasang tiang: Yesus Barabas apa Yesus ane kasambat Kristus?”\n18Dane tatas uning, mungguing anake punika ngaturang Ida Hyang Yesus ka ajeng danene punika, wantah madasar antuk iri ati.\n19Rikala Gubernur Pilatus malinggih ring korsi pangadilane, wenten utusan ngaturang piuning saking rabin danene sapuniki: “Sampunang pisan-pisan beli gede sareng maosang wicaran Anake sane tan padosa puniki, santukan dibi sande ring pangipian titiang banget pisan kaduhkitan malantaran Anake puniki.”\n20Nanging parapangageng panditane miwah parapanglingsir bangsa Yahudine sampun ngoles rakyate mangda nunas Barabas sane kabebasang tur Ida Hyang Yesus mangda kadanda pati.\n21Sang gubernur malih mataken ring rakyate sapuniki: “Uli di pantaran anake dadua ene, enyen ane pilih ragane, ane patut bebasang tiang?” Aturipune sareng sami: “Barabas tunas titiang!”\n22Pangandikan sang gubernur ring ipun: “Yen keto, kudiang tiang Yesus ane kasambat Sang Prabu Sane Kajanjiang baan Ida Sang Hyang Widi Wasa ene?” Irika rakyate raris masaur manuk asapuniki: “Ipun patut kapentang ring salibe!”\n23Pangandikan sang gubernur: “Apa dosan Anake ene?” Nanging rakyate sayan mangetang ngelur: “Pentang Ipun ring salibe!”\n24Rikala sang gubernur wikan mungguing saluiring pakibeh danene tan jaga mapikenoh, maliha rakyate sampun mabiayuhan, dane ngambil toya tumuli masehin tangan ring arepan anake akeh punika, kadulurin antuk pangandika: “Tiang tusing milu negen patin Anake ene, ala ayu ragane ane negen!”\n25Irika rakyate masaur manuk: “Banggayang patin Anake punika kapetegenang ring titiang sareng pianak cucun titiange!”\n26Irika sang gubernur raris mebasang Barabas pabuat ipun sareng sami, tur dane ngandikayang mangda Ida Hyang Yesus katigtig, tumuli kaserahang mangda kapentang ring salibe.\n27Sasampune punika raris paraprajurit Dane Sang Gubernur Pilatus ngatehang Ida Hyang Yesus ngranjing ka jeroan. Paraprajurite kaparumang mangda mapunduh ngiter Ida Hyang Yesus.\n28Irika prajurite ngelus busanan Idane, tumuli Ida karangsukin busana kagungan jubah tangi.\n29Wenten malih prajurit sane ngulat gegelungan antuk bun ketket tumuli kasalukang ring prabun Idane. Tangan Idane tengen kapaagemin tiing buluh atugel tumuli Ida kabinjulin. Ipun matedoh ring ajeng Idane maduluran atur asapuniki: “Nunas lugra Ratu, Prabun Bangsa Yahudi!”\n30Wusan mabaos kadi asapunika raris prarain Idane kakecuhin, tiing buluhe sane ring tangan Idane kambil tur kanggen nglempag prabun Idane.\n31Sasampune ipun puput minjulin Ida, tumuli jubahe ungu iwau kalukar tur busanan Idane ngraga karangsukang malih. Ida raris kairing medal jaga kapentang ring salibe.\n32Rikala Ida Hyang Yesus katehang antuk paraprajurite mamargi medal saking kota Yerusalem, raris macunduk ring anak adiri sane mawasta Simon, saking kota Kirene. Ipun raris kapaksa kapategenin salib Ida Hyang Yesus.\n33Rombongan punika raris rauh ring genahe sane mawasta Golgota, sane mateges: “Kaun Sirah”.\n34Ida Hyang Yesus raris katurin nginum anggur madukan nyali. Sasampun kacecepin, raris Ida tan kayun ngeled.\n35Sasampune Ida kapentang ring salibe, paraprajurite tumuli ngedum busanan Idane, ngangge undi.\n36Ipun raris pada negak ngebagin Ida.\n37Ring duur prabun Idane kapasang tetulisan sane nartayang, napi awinanipun Ida kasisipang. Sapuniki kecapipun: “Ene Yesus Ratun Bangsa Yahudine”.\n38Sasarengan ring Ida Hyang Yesus taler wenten jadma begal kekalih kapentang, kagenahang ring kiwa tengen Idane.\n39Sawatek anake sane nglintang irika sami pada nguman-uman Ida tur sambilang ipun kitak-kituk,\n40ipun matbat sapuniki: “Ih Jero, Ragane maosang jaga nguugang Perhyangan Agunge tur jaga nyidayang ngwangun malih sajeroning tigang rahina. Sane mangkin yen yakti Ragane Putran Ida Sang Hyang Widi Wasa, tedunja saking salibe punika, tur bebasangja Ragane!”\n41Asapunika taler pangageng panditane miwah paraguru agamane lan parapanglingsir bangsa Yahudine sami pada minjulin Ida, sapuniki baos danene:\n42“Anak len sida baana nulungin, nanging dewekNe tusing! Kone Ia Ratun bangsa Israele! Yen jani sida baana tuun uli di salibe ento, mara iraga lakar pracaya teken Ia.\n43Ia pracaya teken Ida Sang Hyang Widi Wasa tur ngorahang dewekNe Putran Ida Sang Hyang Widi Wasa. Depangja jani apang Ida Sang Hyang Widi Wasa mebasang Ia.”\n44Malihne begale sane sareng-sareng kapentang ring Ida taler nguman-uman Ida.\n45Ngawit saking jam roras ngantos jam tiga sore sawewengkon jagate irika peteng dedet.\n46Wenten sawatara jam tiga, Ida Hyang Yesus majeritan antuk suara sane jangih asapuniki: “Eli, Eli, lama sabahtani!” Artinipun: “Duh Ratu Widin Titiang, Widin Titiang, napi awinan IRatu nilar Titiang?”\n47Wau miragi jeritan Idane asapunika anake sane pada majujuk irika raris pada mabaos sapuniki: “Ia ngaturin Nabi Elia.”\n48Pramangkin wenten anak saking pantaran anake punika age ngambil bungan kaang kacelebang ring anggure sane masem. Bungan kaange sane belus madaging anggur punika raris katunjuk antuk tiing buluh, kapacecepang ring Ida.\n49Nanging timpal-timpalipune mabaos sapuniki: “Jalanja antosang, sing saget rauh Nabi Elia mebasang Ia.”\n50Daweg punika malih Ida Hyang Yesus majeritan antuk suara jangih, raris seda.\n51Tan dumade langsen Perhyangan Agunge sibak dados kekalih, saking baduur rauh ring sor, jagate linuh magejeran, tur bukit-bukit batune pada engkag.\n52Gegumuk ring setrane pada engkag, tur katah parakaulan Ida Sang Hyang Widi Wasa sane sampun padem, pada urip malih.\n53Ipun sami ninggal gegumuknyane. Tur sasampun Ida Hyang Yesus nyeneng malih saking pantaran anake padem, ipun raris ngranjing ka kota Yerusalem, kakantenang antuk anake akeh.\n54Pangageng prajurite miwah prajurite sane ngebag Ida Hyang Yesus sami pada tengkejut tur ajerih pisan manggihin linuhe miwah sapariindike punika, raris ipun mabaos: “Saja tuah Anake ene Putran Widi.”\n55Irika akeh wenten anak istri sane ngantenang saking doh, inggih punika: istri-istrine sane ngiringang Ida Hyang Yesus saking wewengkon Galilea, sane setata ngayahin Ida.\n56Ring pantarannyane wenten Maria Magdalena, Maria biang Yakobus miwah Yusup miwah biang okan Dane Sebedeuse.\n57Sasampune makire wengi, raris rauh anak sugih saking desa Arimatea, mapesengan Yusup. Dane taler dados sisian Ida Hyang Yesus.\n58Dane tangkil ring ajeng Gubernur Pilatus nyadia nunas layon Ida Hyang Yesus. Irika Gubernur Pilatus mrentahang mangda layone kapaicayang.\n59Dane Yusup ngambil layone punika tumuli kalelet antuk kasa sane anyar.\n60Layone raris kaperemang ring guane sane anyar, gua druen dane ngraga, sane kapongpong ring bukit batune. Wusan punika bungas guane raris katutup antuk batu sane lumbang. Dane tumuli budal.\n61Nanging Maria Magdalena miwah Maria sane tiosan kantun negak ring arepan guane.\n62Benjangipun, inggih punika sasampun lintang rahina Sukrane, parapangageng panditane miwah anggota golongan Parisine pada rauh tangkil ka ajeng Gubernur Pilatus.\n63Dane sami pada matur sapuniki: “Ratu, titiang eling mungguing Jadmane sane bogbog punika daweg Ipun kantun urip, Ipun naenin mabaos sapuniki: ‘Disubane makatelun Tiang lakar idup buin.’\n64Duaning asapunika ledang ratu mrentahang mangda kubure punika kagebag kantos rahina sane kaping tiga. Santukan titiang ajerih, murid-muridipune jagi rauh mamaling sawan Ipune raris kabaosang ring rakyate, mungguing Ipun sampun urip malih saking pantaran anake padem. Bobabe sane pamuput puniki jaga bangetan kaonipun, imbangang ring bobabe sane pangawit.”\n65Pangandikan Sang Gubernur Pilatus ring anake punika: “Ne tiang maang ragane prajurit. Kemo jani gebagin kubure ento melahang pesan.”\n66Raris dane pada mamargi ka kuburane, tutup kubure kasegel tumuli kagebagin.


Ngidang - kamus bahasa bali\nedang (Nusa Penida)\nEda ngaku dueg yen tusing ngidang nguda\nIn Balinese: Boye je jaen ngidang nungkayak jumah sakewala cicilan leser mejalan.\nIn Balinese: Mangda ngidang pariwisatane sane mangkin lebih maju lan kreatif.\nIn Balinese: Wareg ulian orta ane seken, sing ngidang buin ngelekang hoax.\nIn Balinese: Nike mawinan tiang mengembangkan produk ane ngidang nulungin perekonomian di Desa.\nIn Indonesian: Oleh karena itu kami mengembangkan produk yang bisa membantu perekonomian di desa.\nIn Balinese: Yen lakar dadi model ngidang masih uli jumah, cara adin tiange ngipi dadi model tuah dimasan coronane gen.\nIn Balinese: Ane jani tuah ngenehang apa ngidang ngamulihang perekonomiane.\nIn Balinese: Iraga masih merasa demen yening maan nulungin anak yadiastun tusing ngidang matetulung liu.\nIn Balinese: Tiang masih medagang online, medagang sambel apang ngidang nyambungin hidup ulian pandemi niki.\nIn Balinese: Iraga jani tinggal ngenehang kengken carane apang ngidang makan.\nIn Balinese: Nanging negara eropa sane kesebut nika sampun lebih 50% kramane mevaksin, makane ngidang mebalih Piala Euro ajak liu.


Masyarakat Bingung Ulian Kebijakan - BASAbaliWiki\nMasyarakat Bingung Ulian Kebijakan\nNenten karasa sampun sue virus corona ngusak asik jagate. Akeh sane sampun ngemasin seda krana virus puniki. Makudang-kudang kebijakan sampun kalaksanayang olih pemerintah mangda virus puniki gelis metilar. Sekolah matutup, pariwisata matutup, samian pada matutup. Kramane sami inguh santukan nenten wenten pemasukan. Napi malih sane mangkin wenten kebijakan pemerintah sane kabaos PPKM utawi Pemberlakuan Pembatasan Kegiatan Masyarakat.\nAkeh sane protes sareng penerapan PPKM santukan wenten penyekatan jalan sane ngawinang kramane patut ngrereh margi lianan ritatkala jagi makarya utawi sane wenten kepentingan. Krana wenten penyekatan niki, margine macet tur ngawinang anak akeh mapupul. Pemerintah sepatutnyane mapineh malih antuk kawentenan penyekatan niki krana kari akeh krama sane makarya anggen ngerereh pangupajiwa.\nYening PPKM niki jagi kalanjutang, para krama pastika sampun marasa meweh antuk ngrereh pangupajiwa. Pemerintah sepatutnyane ngicenin solusi ring kramane mangda krama meneng ring griya soang-soang tur nenten marasa jejeh lakar makenta. Para krama mangda samian ngamolihang wantuan saking pemerintah. Yening kramane marasa terjamin sinah geginan krama pastika pacang kakirangin tur prasida taler ngirangin penyebaran virus corona puniki.\nPara krama taler sepatutnyane setata satinut ring kebijakan sane kalaksanayang pemerintah utamannyane antuk penerapan protokol kesehatan sane becik. Nenten lali nganggen masker, napi malih wenten kebijakan antuk nganggen double masker mangda prasida terhindar saking virus puniki. Sane mangkin taler sampun wenten vaksin sane madue tetujon mangda kramane setata terlindungi saking virus corona. Nanging yening sampun polih vaksin, sampunang lali antuk tetep nyalanang protokol kesehatan manut anjuran pemerintah mangda iraga sareng sami tetep seger.


Yesaya 24 (BALI)\n1Ida Sang Hyang Widi Wasa pacang ngrusak jagate tur manggayang pretiwine punika suung mangmung. Ida pacang ngengsogang pretiwine punika tur mrarakang rakyatnyane.\n2Asing-asing anak pacang manggihin nasib sane pateh, inggih punika parapandita miwah rakyat biasa, parekan wiadin pamekel, sane numbas miwah sane ngadol, sane maselangang wiadin sane nyelang, sane sugih miwah sane tiwas.\n3Pretiwine pacang uug maglaturan. Ida Sang Hyang Widi Wasa sane ngandika kadi asapunika, tur punika sinah pacang kalaksanayang.\n4Pretiwine pacang tuh tur layu, jagate makasami sayan tan pabayu. Pretiwine miwah akasane pacang berek.\n5Jadmane sampun ngrusak pretiwine malantaran antuk mamurug pidabdab Ida Sang Hyang Widi Wasa miwah lompang ring prajanjian sane kardi Ida buat salami-laminipun.\n6Punika awinannya Ida Sang Hyang Widi Wasa sampun ngwarahang sumpah ring pretiwine. Jadmane patut ngemasin indik sane sampun kardi ipun. Wantah sayan akidik pisan sane prasida kantun urip.\n7Tetanduran anggure layu, tur toyan anggure sayan kirang. Asing-asing anak sane sampun naenin masuka rena, sane mangkin ipun sedih.\n8Samaliha kaliangan suaran tetabuhane, inggih punika suaran rebab miwah suaran kendangnyane sampun sepi.\n9Irika sampun nenten malih wenten kaliangan indik toyan anggur, tur tan wenten anak mrasidayang malih ngrasayang anggur.\n10Saananing sane wenten ring kota sami iur tur rakyate sami pada ngubetang jelanan umahnyane buat ngrahayuang deweknyane.\n11Anake pada pakuuk ring margine, duaning irika nenten wenten anggur malih. Kaliangane sampun kaon buat salami-laminipun. Kaliangane punika sampun ical saking panegarane punika.\n12Kotane sampun uug, tur gapurannyane taler sampun nyag ajur.\n13Paindikane sane kadi asapuniki sane pacang nibenin sawatek bangsane ring jagate sami. Paindikan sane kadi asapunika tan bina sakadi wusan masan ngampunge, rikala woh saitune sampun telas, tur masan ngalap woh anggur sampun wusan.\n14Wenten anak sane makidung kabatek antuk liangnyane. Anake sane magenah bedauh, ipun pacang nyritayang indik kagungan Ida Sang Hyang Widi Wasa.\n15Tur anake sane magenah bedangin pacang muji ida. Anake sane magenah ring pasisi pacang muji Ida Sang Hyang Widi Wasa, Widin Israele.\n16Saking tepin jagate sane doh-doh tiang pacang miragi pujian sane muji Israel, makadados bangsa sane patut. Nanging pabuat tiang nenten wenten pangajap-ajap! Tiang jadma sane sampun kakutang. Penghianate terus menghianat, tur penghianatannyane sayan mangetang.\n17Ih jero sareng sami, pirengangja atur tiange. Jaga wenten paindikan sane ngresresin, bangbang miwah jeet sane nyantosang jerone.\n18Asing-asing anak sane nyidayang luput saking paindikan sane ngresresin, ipun pacang labuh ka bangbange, tur sane luput saking bangbange ipun pacang keni jeet. Sabeh sane bales pisan pacang tedun sakadi briokang saking langite, tur dasar-dasar pretiwine pacang magenjongan.\n19Pretiwine pacang engkag tur belah miwah belah masibakan.\n20Pretiwine pacang srayang-sruyung sakadi anak punyah tur pacang ayag-oyog sakadi pondoke tempuh angin baret. Jagate pacang abot malantaran dosa-dosannyane. Ipun pacang bah nyeleati tur nenten pacang naenin eling malih.\n21Pacang rauh masanipun Ida Sang Hyang Widi Wasa pacang nyisipang panguasa-panguasa sane baduur miwah sane ngwengku pretiwine.\n22Ida Sang Hyang Widi Wasa pacang munduhang pararatune sareng sami sakadi narapidana ring tengah bangbange. Ida pacang ngancing pararatune punika ring pangkenge kantos rauh masannyane kasisipang.\n23Bulane pacang dados peteng, suryane pacang nenten malih masunaran, santukan Ida Sang Hyang Widi Wasa Sane Maha Kuasa pacang jumeneng nata. Ida pacang mrentah ring Yerusalem ring Gunung Sion, tur parapamimpin rakyate pacang ngeton kamulian Idane.


Gubernur Koster Nyarengin Upacara Pakeling Sumpah Pemuda ka-92 sane Kapucukin Presiden - balitopnews.com\nDENPASAR, Balitopnews.com - Gubernur Bali Wayan Koster kasarengin Kapolda Bali Irjen Petrus Reinhard Golose miwah Kasdam IX/ Udayana Brigjen TNI Candra Wijaya, nyarengin upacara pakeling Hari Sumpah Pemuda ka-92 melarapan video conference saking Rumah Jabatan Gubernur Bali, Jaya Sabha, Denpasar, Buda, 28 Oktober 2020.\nAcara sane kapucukin antuk Presiden Joko Widodo puniki taler kamiletin antuk samian Gubernur sajebag Indonesia, TNI/ Polri miwah angga yowana ring Nusantara.\nSajroning parikrama punika, Presiden Joko Widodo maosang, Sumpah Pemuda pinaka galah sane dahating mabuat majeng wangsa Indonesia. Riantukan daweg 92 warsa sane sampun lintang, ring galahe puniki pinaka sejarah dahat utama.\n"92 warsa sane sampun lintang, ri kala para yowana ring sajebag Nusantara antuk matios-tiosan suku agama wiadin basa daerah, masikian saha masemaya manados Indonesia sane tunggal, Satu Tanah Air, Satu Bangsa, miwah Satu Bahasa," baosnyane Jokowi ri kala ngicen piteket saking Istana Negara, Jakarta.\nManut Presiden Jokowi, semangat Sumpah Pemuda rauh mangkin nenten naenin padem. Napi malih ring masa globalisasi sekadi mangkin, pasaing pantaraning panegara wiadin pantaraning para jana sayan ageng. Manutnyane, pasaing sane wenten punika ketah taler ngaonang anak tiosan. Parindikan punika majanten pinaka parindikan kaon. Sumpah Pemuda puniki majanten ngicen iyusan becik sane prasida nyikiang samian angga.\n“Pasaing miwah pabinayan sane wenten sampunang kantos ngawinang iraga lali ring pikobet sane manibenin iraga sami, punika taler ring pabuat wiadin tetujon iraga sareng sami mangda taler kakardinin. Samian punika prasida kapuputang yening iraga setata masikian,” Dane Nuekang.\nTios ring punika, Menteri Pemuda dan Olahraga (Menpora), Zainudin Amali maosang, pakeling Sumpah Pemuda ring warsane puniki kamargiang matiosan sareng sadurung-sadurungnyane, sane karasayang ngangobin pisan.“Nenten wenten upacara bendera. Nenten wenten parikrama sane ngolemin anak akeh, sekadi sane ketah kapanggihin sadurungnyane,” Baos Zainudin saking Manokwari, Provinsi Papua Barat .\nZainudin maosang yening semangat Sumpah Pemuda ring 92 warsa sane sampun lintang patut setata katumbuhang rauhing ring kahuripan sekadi mangkin. Yening daweg 92 warsa sane riin wenten semangat persatuan nglawan para penjajah, yening sane mangkin wantah pangupaya samian angga nglawan Covid-19.\n“Semangat persatuan punika kantun banget kabuatang ring galahe mangkin napi malih ngarepin pandemi covid-19. Sepisanan masikian sajroning ngardi wangsa panegara sane sayan maju,” atur Dane.\nSemangat Sumpah Pemuda ring warsane puniki, manut Zainudin patut kaanggen galah becik majeng para yowana sajroning nyarengin ngwangun wangsa panegara. " Tios ring matangi ngarepin pikobet ring makudang-kudang widang kahuripan, nanging para yowana Indonesia taler mangda ngicen conto ring krama sapunapi ngamargiang protokol kesehatan Covid-19 melarapan antuk 3M,minakadi nganggen masker, ngwajikin tangan miwah jaga jarak,” Dane nuekang.(Gix_)


jiwa state: DHARMA WACANE BAHASA BALI\nDARMA WACANA BAHASA BALI\nSukseme antuk galah sane kepice ring titian, riantuk titian jagi ngaturang darma wacana indik pejalan idup tiyange.\nSedurung titian ngawitin matur-atur puniki, ngiring iraga jak mekejang ngaturang pangayun bagia ring Sang Hyang Widhi Wasa krana irage sampun temuanga driki,lan sampun seger.\nSadurung tiang ngelantur tyang pacan ngaturang pangastungkara.\nTitiang embas ring denpasar, ring yusa atiban kanti 4 tiban, titian titian magenah ring bebanden sareng pekak lan nini tiange, ring yusa 2 tiban punika titian sampun ngubuh memeri sareng pekak tiange. Ring yusa 4 tiban kanti 8 tiban tiang nongos ring denpasar sareng meme bapan tiange, irika tiang masuk kantos kls 2 SD, rikale kls 3 SD tyng pindah, tiyang masekolah di skolah sane wenten di desa asal tiange, inggih punika SD 2 Culik.\nRing yusa 8 tiban kantos mangkin titian nongos di desan tiange inggih punika desa culik sareng rerama lan pekak titiange. Titian idup ring keluarga sane nenten lebih lan nenten kuang, bapan tiange mekarya dados guru ling desan titiange, lan memen tiange tuah dados ibu rumah tangga.\nYadiastun tiang ring keluarge byase-byase nanging reraman tiange nyidang ngasukang tiang kantos SMA, aget pisan titian nyidang ngeranjing ring SMA N 2 Amlapura, krane ngalih skolahe punika nentenje aluh, titian ngajag kesekolah yadiastun joh pejalane raseyang nanging tiang nentenje patah semangat krane tiang ngerti reraman tiange sampun banting tulang lakar ngasukang tiang.\nIraga dados jadma manusia nenten dados lali teken rerama, iraga patut bakti tekening rerama, ring cerik irage sayangine teken rerame, nemangkin iraga sampun kelih sepatutne iraga jak mekejang mangkin nyayangin rerame lan bakti tekening rerame.\nInggih sapunike titian meatur-atur, yening wenten iwang ring titian titian nunas ampura, antuk galah, sukseme.\nDiposting oleh jiwa state di 22.15\nAri Sudewa 12 Maret 2012 00.37


Pulung-pulung - Wikipédia\nubi, gula pasir, mentega, miwah nyuh\nSanganan sané pateh\nPulung-pulung inggih punika silih tunggil sanganan sané wénten ring Bali. Jaja puniki ketahnyané mawentuk bunter sakadi wastannyané, jaja puniki taler mawarna-warni. Bahan sané kaanggén antuk ngaryanin jaja pulung-pulung minakadi ubi, gula pasir, mentega, miwah nyuh. Tata cara ngaryanin jaja pulung-pulung inggih punika, sané kapertama ubi kaicalang kulitnyané tur kacuci ngantos bersih. Ubi sané nénten madué kulit punika kaincuk ngantos halus, salanturnyané nyuh kapelut tur kaalusang. Ubi miwah nyuh punika kacampurang sareng gula, tasik, miwah mentega. Adonan puniki kacampurang tur kawentukang bunter, tur salanturnyané kakukus sawatara 15 ngantos 20 menit. Sasampun lebeng adonan punika kaangkat tur kacampurang sareng nyuh makihkih miwah gula tur katusuk nganggén tusuk saté. Ketahnyané ring asiki tusuk madaging tigang bunter pulung-pulung. Jaja pulung-pulung rasannyané manis tur gurih, jaja puniki taler ketah kapanggihin ring pasar-pasar tradisional.\nKapolihang saking "https://ban.wikipedia.org/w/index.php?title=Pulung-pulung&oldid=67409"